**VITALNI NACIONALNI INTERES - JE MEHANIZAM ZAŠTITE KONSITUTIVNIH NARODA, A NE INSTRUMENT ZLOUPOTREBE**

**NEGACIJA**

**UVOD**

Pošto Ustav BiH ne sadrži definiciju vitalnog nacionalog interesa, entiteti koji u svojim ustavima sadrže definiciju vitalnog nacionalnog interesa često ga koriste kao mehanizam zloupotrebe, zbog nepreciznosti same definicije ovog mehanizma u ustavima entiteta, ali i preširokih ovlasti koje imaju entiteti.

Definicija vitalnog interesa prema Ustavu FBiH:

Član 17a

“ Vitalni nacionalni interesi konstitutivnih naroda su definirani na slijedeći način: - ostvarivanje prava konstitutivnih naroda da budu adekvatno zastupljeni u zakonodavnim, izvršnim i pravosudnim organima vlasti; - identitet jednog konstitutivnog naroda; - ustavni amandmani; - organizacija organa javne vlasti; - jednaka prava konstitutivnih naroda u procesu donošenja odluka; - obrazovanje, vjeroispovijest, jezik, njegovanje kulture, tradicije i kulturno nasljeđe; - teritorijalna organizacija; - sistem javnog informisanja i druga pitanja koja bi se tretirala kao pitanja od vitalnog nacionalnog interesa, ukoliko tako smatra 2/3 jednog od klubova delegata konstitutivnih naroda u Domu naroda.”[[1]](#footnote-1)

Definicija vitalnog nacionalnog interesa prema Ustavu RS-a:

“Članak 70 dopunjen je Amandmanom LXXVII, koji glasi: "Vitalni nacionalni interesi konstitutivnih naroda su definirani na sljedeći način:

- ostvarivanje prava konstitutivnih naroda da budu adekvatno zastupljeni u zakonodavnim, izvršnim i pravosudnim organima vlasti; - identitet jednog konstitutivnog naroda; - ustavni amandmani; - organizacija organa javne vlasti; - jednaka prava konstitutivnih naroda u procesu donošenja odluka; - naobrazba, vjeroispovijest, jezik, njegovanje kulture, tradicije i kulturno nasljeđe; - teritorijlna organizacija; - sustav javnog informiranja; - i druga pitanja koja bi se tretirala kao pitanja od vitalnog nacionalnog interesa ukoliko tako smatra 2/3 jednog od klubova izaslanika konstitutivnih naroda u Vijeću naroda."[[2]](#footnote-2)

Još 2013. godine Šefica Kancelarije Savjeta Evrope u BiH Meri En Henesi istakla je kako se mehanizam vitalnog nacionalnog interesa u BiH vrlo često zloupotrebljava, te da u najvećem broju slučajeva same političke stranke odlučuju kada će se upotrijebiti taj mehanizam. Pored Savjeta Evrope o ovome se izjasnila i Venecijanska komisija koja je poručila da se treba jasno definisati pojam vitalnog nacionalnog interesa.

Također, iz Centra za politicke studije u Sarajevu su poručili da se vitalni nacionalni interes vrlo često koristi kao mehanizam blokade, te da nema svoju svrhu u smislu zaštite interesa određenih naroda.

Nedostatak definicije, vitalnog nacionalnog interesa u Ustavu BiH, doveo je do toga da se u entitetima koriste različiti proceduralni uslovi za pokretanje vitalnog nacionalnog interesa, te je uspješnost korištenja tog mehanizma u entitetu Republika Srpska u značajnoj mjeri umanjena u odnosu na FBiH, zbog toga što je Vijeće za zaštitu vitalnog nacionalnog interesa u RS-u postavilo visoke proceduralne uvjete za uspješnost pokretanja tog mehanizma, navodi Nedim Kulenović, član Organizacije Vaša prava BiH.

**ARGUMENTI**

**1.Član Predsjedništva BiH, Milorad Dodik nije dao saglasnost za dolazak predsjednika Crne Gore, Mile Đukanovića, te je time zloupotrijebio vitalni nacionalni interes**

Iako se član Predsjedništva pozvao na vitalni nacionalni interes entiteta to možemo povezati sa vitalnim nacionalnim interesom konstitutivnih naroda (Srba), budući da svaki član Predsjedništva BiH predstavlja entitet u kojem je izabran, ali i određeni konstitutivni narod (više o ovoj argumentaciji možete pročitati na: <https://www.idpi.ba/wp-content/uploads/2018/06/IDPI-Entitetski-i-Nacionalni-Veto.pdf>)

" Dolazak Đukanovića u BiH dodatno bi ponizio srpski narod. U uslovima kada našem narodu uzimate dostojanstvo i pokušavate oduzeti imovinu u Crnoj Gori nije prihvatljiv dolazak predsjednika te zemlje kako bi odavde slao poruke protiv sprskog naroda", izjavio je član Predsjedništva, Milorad Dodik.[[3]](#footnote-3)

Politička analitičarka, Tanja Topić, smatra da je zahtjev člana Predsjedništva BiH, Milorad Dodik, za pokretanjem vitalnog nacionalnog interesa apsurdan. Ona je ovo izjavila imajući u vidu prethodna desavanja oko Deklaracije o položaju srpskog naroda u Crnoj Gori, koju Skupština Republike Srpske, na sjednici 20. februara ove godine, nije usvojila.

Također, ona smatra da je politički mudrije da član Predsjedništva postavi pitanja crnogorskom predsjedniku koja ga muče, nego da stavlja rampu na njegov dolazak u zemlju.

Adnan Huskić, politički analitičar, smatra da se član Predsjedništva BiH nije pozvao na vitalni nacionalni interes zbog entiteta kao ni zbog Srba kao konstitutivnih naroda u BiH, već se pozvao na vitalni nacionalni interes iz razloga što ga Srpska pravoslavna crkva kontroliše.

“Ovdje je prvo pitanje uvijek Srbija i onda jednako tako, ako ne čak i više, Srpska pravoslavna crkva kao neka organizacija, koja ima potpuno drugačiju teritorijalnu prirodu, evidentno od države u kojoj bi trebala biti matična”, smatra Huskić.[[4]](#footnote-4)

Također, smatra da je ovo samo još jedan dodatni pritisak koji se vrši na Milu Đukanovića i na Crnu Goru, a koji se prvenstveno tiče Zakona o slobodi vjeroispovijesti, koji je usvojen i gdje Srpska pravoslavna crkva predvodi grupu nezadovoljnih.

Kao i prethodno dvoje analitičara i Enver Kazaz smatra da je član Predsjedništva BiH, Milorad Dodik, zloupotrijebio vitalni nacionalni interes. On u njegovim potezima vidi pokušaje da se destabilizuje sve što asocira na multietnička društva kakva su BiH i Crna Gora.

"Sržni interes takvih destruktivnih secesionističkih snaga jeste proglasiti Mila Đukanovića demonskim neprijateljem Srba. Potezanje vitalnog nacionalnog interesa je u tom smislu prvi praktični politički potez u institucijama sistema u Bosni i Hercegovini", izjavio je Kazaz.[[5]](#footnote-5)

**2. Pelješki most- član Predsjedništva BiH Milorad Dodik zloupotrijebio vitalni nacionalni interes entiteta**

Kao i u prethodnom slučaju i ovdje se vitalni nacionalni interes entiteta može dovesti u vezu sa vitalnim nacionalnim interesom konstitutivnih naroda (Srba).

Politička analitičarka, Tanja Topić, smatra da je član Predsjedništva BiH zlupotrijebio mehanizam vitalnog nacionalnog interesa jer kao predstavnik jedne etničke grupe u BiH štiti interese Hrvatske.

"Ja bih rekla da se tu ne radi o zaštiti nacionalnog interesa, već da se radi o zaštiti nekih parcijalnih, partitokratskih interesa određenih lobističkih i drugih interesnih centara moći. To ponašanje ostaje i dalje u onim okvirima koji znače da nerazumne politike u BiH drže građane i cjelokupno društvo kao taoce. Mislim da će se time otvoriti i Pandorima kutija i taj slijed događaja je najavio i član Predsjedništva Željko Komšić, tako da je za očekivati neku vrstu daljih entitetskih prepucavanja”, konstatuje Tanja Topić, te dodaje da ni na koji način nije ugrožen srpski vitalni interes.[[6]](#footnote-6)

**3. Klub bošnjačkog naroda u Domu naroda Parlamenta FBiH zlupotrijebio vitalni nacionalni interes**

Upotrijebivši mehanizam zaštite vitalnog nacionalnog interesa zbog imenovanja Šahbaza Džihanovića za sudiju Ustavnog suda u FBiH, klub bošnjačkog naroda u Domu naroda Parlamenta Federacije BiH je doveo do toga da se petu godinu za redom nastavi potpuna blokada djelovanja Vijeća za zaštitu vitalnog nacionalnog interesa Ustavnog suda FBiH, jer nema dovoljno sudija koji bi mogli donositi odluke, smatra Almir Terzić, politički analitičar.

Također, Terzić smatra, da su sve učestaliji zahtjevi pozivanja na zaštitu vitalnog nacionalnog interesa u Bosni i Hercegovini, a posebno u Federaciji BiH, postali savršeni mehanizam za blokade, kao sto je slučaj i u ovom predmetu.

“Šahbazu Džihanoviću, se inače, spori ratna uloga u dodjeljivanju državljanstava BiH dok je bio na funkciji generalnog konzula u Munchenu. No, interesantno je da Klub bošnjačkog naroda, odnosno SDA, nije osporavala Džihanovića dok se nalazio na mjestu potpredsjednika Federacije BiH u mandatu 2002. - 2006. kao kadar Stranke za BiH sa kojom je SDA bila u koaliciji i vlasti sve do općih izbora 2010.” Almir Terzic.[[7]](#footnote-7)

Iz naveden izjave, političkog analitičara Almira Terzića, vidi se da se radi o klasičnoj zloupotrebi mehanizma vitalnog nacionalnog interesa konstitutivnih naroda od strane Kluba bošnjačkog naroda.

**4. Zakon o izbornim jedinicama-dopredsjedavajući Kolegija Doma naroda Parlamenta FBiH, Drago Puzigaća zloupotrijebio mehanizam vitalnog nacionalnog interesa**

Dopredsjedavajući Doma naroda Parlamenta FBiH Drago Puzigaća, ocijenio je da je Prijedlog zakona o izbornim jedinicama destruktivan po vitalni nacionalni interes hrvatskog naroda.

Ekspert u oblasti ustavnog prava, Nedim Ademović, navodi kako zaštita jednog naroda od navodne povrede vitalnog nacionalnog interesa putem predstavnika drugog naroda ne postoji u Ustavu FBiH. Samim tim se dolazi do zaključka da je dopredsjedavajući Doma naroda FBiH, Drago Puzigaća, na određeni način zloupotrijebio mehanizam vitalnog nacionalnog interesa.

Ademović smatra da je dopredsjedavajući Doma naroda FBiH Drago Puzigaća zloupotrijebio i svoj položaj jer je, prvo, mimo bilo kakvih konsultacija sa svojim delegatima iz kluba donio samoinicijativno odluku, a drugo, odučio da to pitanje ide po posebnoj proceduri zbog ugroženosti ne srpskog, već hrvatskog naroda.

Da se i u ovom slučaju radi o političkoj igri dokazuje izjava političke analitičarke Tanje Topić, koja smatra da se politički akteri teško mogu dogovoriti oko toga ko i kakve izmjene želi, jer i ovo pitanja, kao i sva ostala, predstavljaju vrzino kolo.

"Ne postoji saglasnost oko promjene koje su neophodne, jer ovakav Izborni zakon savršeno odgovara pojedinim političkim akterima i oni su samo deklarativno za promjene. Svako insistira na nekom dijelu koji njemu odgovara. Imali smo ranije zahtjeve da se uvede skeniranje listića i neka vista nadzora na glasačkim mjestima, što vladajuće stranke nisu podržale. Njima ovakva situacija savršeno odgovara, jer u potpunosti kontrolišu izborni proces" objašnjava ona.[[8]](#footnote-8)

**5. Presude sudova u BiH kao najbolji pokazatelj zloupotrebe vitalnog nacionalnog interesa-statistički podaci do 22.07.2018.**

Ustavni sud RS, tačnije Vijeće za zaštitu nacionalnog interesa je zaprimilo ukupno 83 predmeta. Kod 34 predmeta zahtjev nije bio prihvatljiv, kod 42 predmeta nije bilo povrede, a kod 7 predmeta je utvrđena povreda vitalnog nacionalnog interesa konstitutivnih naroda.

Ustavni sud FBiH (Vijeće za zaštitu nacionalnih interesa) je zaprimio 66 predmeta. Od 66 predmeta kod 29 zahtjev nije bio prihvatljiv, kod 3 zahtjev se ne odnosi na nacionalni vitalni interes, kod 2 predmeta zahtjev je odbačen, a kod 6 postupak je obustavljen. Tako da je samo kod 11 predmeta utvrđena povreda vitalnog nacionalnog interesa konstitutivnih naroda.

Ustavni sud BiH je zaprimio ukupno 12 predmeta od kojih 5 predmeta ne ispunjava uvjete proceduralne ispravnosti, kod 5 predmeta utvrđeno je da nije bilo povrede, te je samo u 2 slucaja utvrdjena povreda vitalnog nacionalnog interesa.

Prema dugogodišnjem istraživanju ustavnog eksperta Kasima Trnke, pokazalo se da Klub Srba nikada nije pokrenuo pitanje vitalnog nacionalnog interesa u državnom Domu naroda jer je Republika Srpska entitetskim glasanjem uvijek mogla blokirati određeno pitanje, te samim tim joj nije ni potreban vitalni nacionalni interes kao mehanizam blokade.

**ZAKLJUČAK**

Iz navedenih podataka vidljivo je da se vitalni nacionalni interes u većini slučajeva zloupotrebljava, jer nije precizno definisan u ustavima entiteta, a u Ustavu BiH ga uopće nema.

Brojni politički analitičari i eksperti u oblasti ustavnog prava kao što su: Tanja Topić, Enver Kazaz, Adnan Huskić, Almir Terzić i Nedim Ademović, smatraju da se ovaj mehanizam zloupotrebljava od strane političkih aktera, na bosanskohercegovačkoj sceni, u njihovim političkim prepucavanjima.

U argumentima, koje smo prethodno naveli, uočavamo da oni mehanizam vitalnog nacionalnog interesa, pored međusobnih prepucavanja, koriste i kao paravan za blokadu brojnih državnih pitanja.

Sve navedeno ide u prilog tome da se vitalni nacionalni interes češće koristi kao mehanizam zloupotrebe nego kao mehanizam zaštite konstitutivnih naroda.

Više o ovoj temi možete pročitati na:

1. <http://predstavnickidom-pfbih.gov.ba/upload/file/ustav/ustav_precisceni_tekst.pdf>
2. <https://skupstinabd.ba/images/dokumenti/hr/ustav-republike-srpske.pdf>
3. <https://www.glassrpske.com/lat/novosti/vijesti_dana/Henesi-Sprijeciti-zloupotrebu-vitalnog-nacionalnog-interesa/118406>
4. <https://vijesti.ba/clanak/145539/zloupotreba-vitalnog-nacionalnog-interesa>
5. <https://www.vijesti.me/vijesti/politika/dodik-dolazak-dukanovica-u-bih-dodatno-bi-ponizio-srpski-narod>
6. <https://www.idpi.ba/wp-content/uploads/2018/06/IDPI-Entitetski-i-Nacionalni-Veto.pdf>
7. <https://www.slobodnaevropa.org/a/posebna-sjednica-skup%C5%A1tine-republike-srpske-o-vitalnom-nacionalnom-interesu/30454454.html>
8. <https://www.6yka.com/novosti/tanja-topic-za-buku-umjesto-crvenih-kartona-politicarima-mi-kupujemo-zalihe-za-ne-daj-boze-rata>
9. <https://nap.ba/news/61430>
10. <https://www.slobodnaevropa.org/a/hoce-li-predsjednik-crne-gore-doci-u-posjetu-bih/30451656.html>
11. <https://www.slobodnaevropa.org/a/nacionalni-interes-peljesac/30063103.html>
12. <https://www.balcanicaucaso.org/bhs/zone/Bosna-i-Hercegovina/BiH-zloupotrebe-vitalnog-nacionalnog-interesa-133965>
13. <https://www.oslobodjenje.ba/vijesti/bih/puzigaca-smatra-zakon-o-izbornim-jedinicama-stetnim-po-vitalni-interes-380312>
14. <http://sanela.info/blog/stolac_bola/20622-nedim-ademovic-moze-li-puzigaca-stititi-vitalni-interes-hrvata>
15. <https://srpskainfo.com/kukaju-na-zakon-a-nece-da-ga-mijenjaju-nista-od-video-nadzora-ni-na-sljedecim-izborima/>
16. <http://www.federalna.ba/bhs/vijest/244922/Srebrenica%202019.>
17. <http://ba.n1info.com/Vijesti/a133726/Vitalni-nacionalni-interes-Ko-ga-trazi-i-na-koji-nacin.html>

Pripremile: Džeilana Hajrić i Ilma Ibrahimović

1. Preuzeto sa: <http://predstavnickidom-pfbih.gov.ba/upload/file/ustav/ustav_precisceni_tekst.pdf> [↑](#footnote-ref-1)
2. Preuzeto sa: <https://skupstinabd.ba/images/dokumenti/hr/ustav-republike-srpske.pdf> [↑](#footnote-ref-2)
3. “Dodik: Dolazak Đukanovića u BiH dodatno bi ponizio srpski narod”, dostupno na: https://www.vijesti.me/vijesti/politika/dodik-dolazak-dukanovica-u-bih-dodatno-bi-ponizio-srpski-narod [↑](#footnote-ref-3)
4. “Huskić za NAP: SPC kontroliše Dodika, zbog toga je odbio Đukanovića”, dostupno na: <https://nap.ba/news/61430> [↑](#footnote-ref-4)
5. “Hoće li predsjednik Crne Gore doći u posjetu Bosni i Hercegovini?“, dostupno na: <https://www.slobodnaevropa.org/a/hoce-li-predsjednik-crne-gore-doci-u-posjetu-bih/30451656.html> [↑](#footnote-ref-5)
6. 'Vitalni srpski interes' na Pelješkom mostu, dostupno na: <https://www.slobodnaevropa.org/a/nacionalni-interes-peljesac/30063103.html> [↑](#footnote-ref-6)
7. “BiH, zloupotrebe vitalnog nacionalnog interesa”, dostupno na: <https://www.balcanicaucaso.org/bhs/zone/Bosna-i-Hercegovina/BiH-zloupotrebe-vitalnog-nacionalnog-interesa-133965> [↑](#footnote-ref-7)
8. “Kukaju na zakon, a neće da ga mijenjaju. Ništa od video nadzora ni na sljedećim izborima” dostupno na: <https://srpskainfo.com/kukaju-na-zakon-a-nece-da-ga-mijenjaju-nista-od-video-nadzora-ni-na-sljedecim-izborima/> [↑](#footnote-ref-8)